Vier dood ná skietery in VSA-winkelsentrumGreenwood Park-winkelsentrum (Foto: Twitter) Minstens vier mense, onder meer die skieter, is dood en twee gewond ná ’n skietery by ’n winkelsentrum in ŉ voorstad van Indiana in die VSA uitgebreek het. Een van die omstanders op die toneel wat die skieter doodgeskiet het, word nou as ’n held beskou. Sky News en The New York Times berig die man het Sondag omstreeks 21:00 die Greenwood Park-winkelsentrum in Greenwood binnegegaan en met ’n vuurwapen begin losbrand. Drie mense is noodlottig gewond. Een van twee ander mense wat gewond is, is ’n 12-jarige meisie wat ’n ligte besering opgedoen het. Jim Ison van die Greenwood-polisiestasie sê die skieter is deur ’n 22-jarige omstander doodgeskiet. Volgens Ison was die man wettiglik gewapen. “Die ware held van die dag is die burger wat wettiglik ’n vuurwapen in daardie winkelsentrum gedra en die skieter gestuit het voordat meer mense doodgeskiet kon word,” het Ison gesê. Name van die slagoffers, skieter of die omstander is nog nie bekend gemaak nie. Die motief is ook nog nie bevestig nie. Ison het Sondag tydens ’n nuuskonferensie gesê daar is ’n “verdagte rugsak” in die winkelsentrum se badkamer gevind en die bom-ondersoekspan is ontbied. Ondersoekers het egter nie ’n ploftoestel in die sak gevind nie. Die Greenwood-polisie het op Facebook gevra dat enige ooggetuies met inligting die polisiestasie kontak. Indiana het vandeesmaand die wet geskrap wat lui dat mense ’n permit moet hê om ’n vuurwapen te dra – selfs al is die wapen versteek.